**Η ομιλία του Υφυπουργού Πολιτισμού και Αθλητισμού, Λευτέρη Αυγενάκη**

*«Αγαπητέ συνάδελφε Γιώργο Αμυρά,*

*Αγαπητοί συνάδελφοι βουλευτές,*

*Αγαπητέ κ. Δήμαρχε*

*Αγαπητέ κ. Πρόεδρε της Ελληνικής Ολυμπιακής Επιτροπής*

*Αγαπητοί κύριοι Πρόεδροι,*

*Αγαπητοί αθλητές και αθλήτριες,*

*Αγαπητά μας παιδιά,*

Σας καλωσορίζουμε σε αυτό το ιστορικό μέρος, τοπόσημο για τον ελληνικό αθλητισμό και τους σύγχρονους Ολυμπιακούς Αγώνες.

Είμαι πολύ χαρούμενος, διότι όλοι μαζί σήμερα ανοίγουμε ένα νέο, φωτεινό κεφάλαιο στην πορεία των 17 ετών του Αθλητικού Κέντρου Ολυμπιακού Χωριού. Μία ακόμα αξιοποίηση Ολυμπιακής εγκατάστασης που τολμά και υλοποιεί η σημερινή Κυβέρνηση, μετά την παραχώρηση του Κλειστού των Άνω Λιοσίων στην ΚΑΕ ΑΕΚ και στις 8 Ομοσπονδίες Μαχητικών Αθλημάτων και έπειτα από την ένταξη του Ο.Α.Κ.Α. στο χρηματοδοτικό πρόγραμμα του Ταμείου Ανάκαμψης. Και βεβαίως δεν θα είναι και η τελευταία, καθώς πολύ σύντομα θα έχουμε ανάλογες εξελίξεις και για το Σπίτι του Κλειστού Στίβου και του Βόλεϊ στην Παιανία, αλλά και με το σκοπευτήριο στον Βύρωνα.

Σήμερα όμως, είναι μια ημέρα-σταθμός για το Ολυμπιακό Χωριό, το οποίο επιτέλους, αντιμετωπίζεται από την Πολιτεία, από τη Δημοτική Αρχή και από την αθλητική οικογένεια της περιοχής εξίσου, με τον σεβασμό, το κύρος και την προσοχή που του αρμόζει.

Επιτρέψτε μου όμως, προτού σας αναλύσω το όραμά μας για την αθλητική ανάπτυξη του Ολυμπιακού Χωριού, να σας «ταξιδέψω» 17 χρόνια πίσω, ώστε να γίνουμε όλοι μαζί μάρτυρες και κοινωνοί, της αίγλης, των προοπτικών, αλλά και της μετέπειτα εφιαλτικής πορείας των εγκαταστάσεων, που μας οδήγησαν σε δραστικά μέτρα και σήμερα μας βρίσκουν πάλι εδώ, πιο αποφασισμένους από ποτέ για ουσιαστικές τομές.

**Ιστορία:** Το Ολυμπιακό Χωριό χτίστηκε σε μια έκταση 1.240 στρεμμάτων στους πρόποδες της Πάρνηθας στις Αχαρνές, στη θέση «Λεκάνες». Διαμορφώθηκε σε τρεις ζώνες: τη ζώνη κατοικίας, τη ζώνη πολεοδομικού κέντρου και τη ζώνη πρασίνου. Με επίβλεψη και ευθύνη της εταιρίας «ΟΛΥΜΠΙΑΚΟ ΧΩΡΙΟ 2004 Α.Ε.», θυγατρική του Οργανισμού Εργατικής Κατοικίας, κατασκευάσθηκαν 2.292 πρότυπες κατοικίες, σε 366 συγκροτήματα πολυκατοικιών, με 19 διαφορετικούς αρχιτεκτονικούς τύπους. Το έργο που παρέδωσε η ΟΛΥΜΠΙΑΚΟ ΧΩΡΙΟ 2004 Α.Ε. είναι ένα «ζωντανό» μνημείο των Ολυμπιακών Αγώνων «Αθήνα 2004».

Στη διάρκεια των Ολυμπιακών και των Παραολυμπιακών Αγώνων του 2004, φιλοξενήθηκαν στους χώρους του Ολυμπιακού Χωριού, περίπου 17.000 αθλητές και αθλήτριες, ανάμεσά τους τα μεγαλύτερα ονόματα του παγκοσμίου αθλητισμού.

Το Ολυμπιακό Χωριό κατόρθωσε να αποσπάσει την παγκόσμια αναγνώριση για την υποδειγματική φιλοξενία και τον πρωτότυπο τρόπο λειτουργίας του, συνδυάζοντας επιτυχημένα τη σύγχρονη οικιστική ανάπτυξη και τον σεβασμό στην προστασία του περιβάλλοντος. Ομολογουμένως ήταν ένας από τους βασικότερους πρωταγωνιστές στην επιτυχία των Αγώνων της Ελλάδας μας.

**Ιδιοκτησιακό Καθεστώς:** Με το πέρας των Ολυμπιακών και Παραολυμπιακών Αγώνων ξεκίνησε να εκπληρώνεται ο μετα-ολυμπιακός σκοπός της εγκατάστασης. Ο Οργανισμός Εργατικής Κατοικίας (Ο.Ε.Κ.), στον οποίον ανήκε το έργο, ανέλαβε τη μετατροπή των 2.292 πρότυπων κατοικιών και την παράδοσή τους σε δικαιούχους του. Ήταν η πρώτη εφαρμογή σε τόσο μεγάλη κλίμακα μιας σχεδιασμένης οικιστικής ανάπτυξης με μεγάλο κοινωνικό πρόσημο.

Η οικονομική κρίση ωστόσο και τα προβλήματα που επήλθαν τα επόμενα χρόνια οδήγησαν στην απορρόφηση του Ο.Ε.Κ. από τον ΟΑΕΔ, στον οποίον και περιήλθε το σύνολο των εγκαταστάσεων, μέχρι και το 2020, όταν και ολοκληρώσαμε τις διαδικασίες στο Υφυπουργείο Αθλητισμού να αναλάβουμε τη χρήση των αθλητικών υποδομών για 99 χρόνια.

**Εγκαταστάσεις:** Οι αθλητικές εγκαταστάσεις βρίσκονται στο βόρειο τμήμα του Ολυμπιακού Χωριού και καταλαμβάνουν έκταση περίπου 90 στρεμμάτων. Σήμερα υφίστανται τα εξής:

* Ανοιχτό Στάδιο, το οποίο διαθέτει οχτώ διαδρομές και φυσικό χλοοτάπητα.
* Δύο Κλειστά Γυμναστήρια χωρητικότητας 350 θεατών, που φιλοξενούν αθλήματα όπως η Καλαθοσφαίριση, η Πετοσφαίριση, η Χειροσφαίριση και η Ρυθμική Γυμναστική.
* Ανοιχτό Κολυμβητήριο: Μια εγκατάσταση ολυμπιακών προδιαγραφών.
* Τέσσερα ανοιχτά γήπεδα Αντισφαίρισης
* Υπαίθριο Γυμναστήριο.

Αθλητικές εγκαταστάσεις, οι οποίες εξυπηρέτησαν τις ανάγκες προπόνησης των αθλητών/τριών κατά τη διάρκεια των Ολυμπιακών και Παραολυμπιακών Αγώνων του 2004 και οι οποίες σήμερα, με την πολύτιμη βοήθεια του Προέδρου και των μελών της προσωρινής διοίκησης, αλλά και του Δήμου Αχαρνών και των Αθλητικών Σωματείων «Φοίβος», «Αθηνά» και «Δίας», υποδέχονται καθημερινά περίπου 4.000 αθλούμενους και αθλητές.

Τονίζω και θα επαναλάβω την παραγωγική και άριστη συνεργασία, που είχαμε, τόσο με τον Δήμο όσο και με τα σωματεία από την ημέρα που αναλάβαμε τη χρήση των εγκαταστάσεων. Σε αυτούς άλλωστε οφειλόταν η διατήρηση της αθλητικής ζωής στην περιοχή τόσα χρόνια, απέναντι σε αντίξοες συνθήκες. Τους ευχαριστούμε και όλοι μαζί συνεχίζουμε.

**Τι παραλάβαμε:** Δεκαεφτά χρόνια μετά τους Ολυμπιακούς και Παραολυμπιακούς Αγώνες, σε μια εγκατάσταση που έπρεπε να είναι πραγματικό στολίδι, η εικόνα που συνέθετε το τοπίο ήταν εγκατάλειψη και άχρηστα αντικείμενα παντού, εμφανή σημάδια φθοράς και αδιαφορίας και, κυρίως, ελάχιστες εργασίες συντήρησης. Το Ολυμπιακό Χωριό βυθίστηκε στην εσωστρέφεια και στην απομόνωση. Ουκ ολίγες έρευνες έδειχναν την παρακμή και παρουσίαζαν το τέλος ως δεδομένο.

Οι κάτοικοι είχαν χορτάσει από υποσχέσεις. Το αντιμετώπισα και εγώ όταν επισκέφθηκα για πρώτη φορά τις εγκαταστάσεις. Να θυμίσω τις εξαγγελίες της Κυβέρνησης του ΣΥΡΙΖΑ για την κατασκευή ενός υπερτοπικού αθλητικού κέντρου που έμεινε στα χαρτιά. Να θυμίσω ακόμη τις δηλώσεις του τέως Γενικού Γραμματέα Αθλητισμού, Ιούλιου Συναδινού, για εξέδρες 3,5 χιλιάδων θεατών στο υφιστάμενο γήπεδο, ότι θα αντικατασταθούν οι χλοοτάπητες, ότι θα επισκευαστεί το Ολυμπιακό κολυμβητήριο; Δυστυχώς ούτε καρφί δεν μπήκε. Ούτε τα αυτονόητα δεν έγιναν.

Αλήθεια πόσοι ήξεραν ότι ανήκε η εγκατάσταση στον ΟΑΕΔ; Όσοι έχουν ακούσει την ιστορία της ιδιοκτησίας αντιδρούν με την ίδια έκπληξη: Ένα από τα μεγαλύτερα σύμβολα των Ολυμπιακών Αγώνων, αφημένο σε έναν φορέα, μη σχετικό με τον αθλητισμό!

Η αλήθεια είναι μία. Δεν υπήρχε καμία βούληση να αναστραφεί η κατάσταση, μέχρι που αναλάβαμε τη διακυβέρνηση της χώρας με Πρωθυπουργό τον Κυριάκο Μητσοτάκη. Μέχρι που ξεκινήσαμε μαζί, αρμονικά να δουλεύουμε και να χτίζουμε το όραμά μας.

**Το σήμερα:** Όταν ανέλαβα το χαρτοφυλάκιο του αθλητισμού, μαζί με τους συνεργάτες μου ειλικρινά δεν ξέραμε από που να ξεκινήσουμε. Το ζήτημα των αθλητικών εγκαταστάσεων ήταν και παραμένει ένας πονοκέφαλος. Δεν κρυφτήκαμε πίσω από άλλωθι όμως. Χωρίς καμία καθυστέρηση προχωρήσαμε στις άμεσες εργασίες συντήρησης, αποκατάστασης και αναβάθμισης των εγκαταστάσεων.

Οδηγήσαμε ξανά και το Ολυμπιακό Χωριό στον δρόμο της εξωστρέφειας, μέσα από διοργανώσεις και μνημόνια συνεργασίας με φορείς του αθλητισμού, του πολιτισμού και της εκπαίδευσης. Πάντα με πολύτιμο σύμμαχο τη Διοίκηση, τον Δήμο Αχαρνών και τους αθλητικούς συλλόγους της περιοχής. Τους οφείλουμε ένα μεγάλο ευχαριστώ για τον αγώνα που έδωσαν ώστε να κρατήσουν στη ζωή αυτήν την εγκατάσταση. Δεν κάναμε κάτι εξεζητημένο. Αυτονόητα έργα και παρεμβάσεις κάναμε. Οι εικόνες μιλούν από μόνες τους:

**Θεσμικές Ενέργειες:** Ξεκινήσαμε με τα βασικά. Να αποκτήσουμε θεσμικό ρόλο και λόγο πάνω στο μέλλον της εγκατάστασης. Με Πρωτόκολλο Παραλαβής – Παραχώρησης, στις 28 Μάϊου 2020, το Υφυπουργείο Αθλητισμού ανέλαβε τη χρήση του συνόλου των αθλητικών εγκαταστάσεων για 99 χρόνια!

Αμέσως μετά συστήσαμε Επιτροπή Διαχείρισης της Λειτουργίας των Αθλητικών Εγκαταστάσεων του Ολυμπιακού Χωριού, με Πρόεδρο τον Πέτρο Γαλάνη και μέλη εκπροσώπους της Δημοτικής Αρχής και των αθλητικών σωματείων της περιοχής. Και εδώ επιτρέψτε μου να συγχαρώ και προσωπικά τον Πέτρο για την εξαιρετική δουλειά, τη συνέπεια και τη στοχοπροσήλωσή του.

Στο μεταβατικό διάστημα του ενός έτους κινήσαμε τις διαδικασίες και σε συνεργασία με τον Αναπληρωτή Υπουργό Οικονομικών Θεόδωρο Σκυλακάκη, με το ΠΔ 77/2021 ιδρύθηκε το ΝΠΔΔ με την επωνυμία «Εθνικό Αθλητικό – Προπονητικό Κέντρο Ολυμπιακού Χωριού». Ένας νέος φορέας που στο άμεσο διάστημα θα έχει διοίκηση, προϋπολογισμό και κυρίως όρεξη να υλοποιήσει το όραμα που παρουσιάζουμε σήμερα.

**Υλοποιημένα έργα:** Στο σημείο αυτό βέβαια, οφείλουμε να δώσουμε θερμά συγχαρητήρια στην Επιτροπή Διαχείρισης, διότι αφιλοκερδώς δούλεψε εντατικά, με σύμπνοια και αρμονία, ώστε το Ολυμπιακό Χωριό να αρχίσει τάχιστα να αλλάζει όψη και να χτίσει νέες, υγιείς βάσεις, πάνω στις οποίες το νέο ΝΠΔΔ θα οικοδομήσει την αθλητική ανάπτυξη των εγκαταστάσεων. Η Επιτροπή Διαχείρισης «σήκωσε μανίκια» και αφοσιώθηκε σε έργα με αθλητικό και κοινωνικό πρόσημο και με γνώμονα την ασφάλεια και την οργάνωση της αθλητικής οικογένειας.

Προχωρήσαμε σε πολλές παρεμβάσεις για τη βελτίωση της ποιότητας της αθλητικής δραστηριότητας αθλητών και αθλουμένων. Μετά από πολλά χρόνια:

* Καθαρίστηκε η κολυμβητική δεξαμενή. Πλέον οι εργασίες αποκατάστασης είναι θέμα χρόνου. Είτε μέσω της Lamda Development που δεν έχει ακόμα υπάρξει συμφωνία, είτε μέσω του ΠΔΕ του Υφυπουργείου Αθλητισμού, η πισίνα θα λειτουργήσει ξανά!
* Από το 2004, τοποθετήθηκε νέο δίχτυ στον κλωβό ρίψεων.
* Τα τέσσερα σκάμματα αλμάτων ανανεώθηκαν.
* Δημιουργήθηκε μια νέα αθλητική υποδομή: Το πρώτο υπαίθριο γυμναστήριο, σε συνεργασία με το Ευρωπαϊκό Πρόγραμμα BeActive, η επισκεψιμότητα του οποίου ξεπερνά τα 200 άτομα ημερησίως!

**Ασφάλεια και οργάνωση:** Στις άμεσες προτεραιότητές μας ήταν η διασφάλιση της προστασίας των επισκεπτών, αλλά και της οριοθέτησης ενός σαφούς προγράμματος για την άθλησή τους. Εξασφαλίστηκε η ύπαρξη φύλαξης στον χώρο. Ακόμη, το 90% των λαμπτήρων περιμετρικού φωτισμού έχει καλυφθεί. Και φυσικά, μπήκε τάξη στην προσέλευση και τη χρήση των εγκαταστάσεων, με τη δημιουργία ενός άρτιου προγράμματος προπονήσεων και ωρών χρήσης.

**Εξωστρέφεια:** Ένα καθεστώς που έπρεπε οπωσδήποτε να αναστραφεί, ήταν το ζήτημα της απομόνωσης. Το Ολυμπιακό Χωριό ήταν αναγκαίο να ακουστεί ξανά στην αθλητική κοινωνία μας. Η εξωστρέφειά του πραγματοποιείται με σταθερά βήματα και ήδη τα πρώτα αποτελέσματα είναι ορατά:

* Ήδη υπάρχει αύξηση των αθλητικών σωματείων που προπονούνται στους χώρους.
* Οι εγκαταστάσεις γίνονται σημείο αναφοράς για την προετοιμασία των εθνικών μας αποστολών, όπως η Εθνική Ομάδα Ποδοσφαίρου Σάλας και η Εθνική Ομάδα Αερόβιας Γυμναστικής.
* Μπήκαν στο πλάνο οι συνέργειες, όπως έγινε με την Πολυκλινική Ολυμπιακού Χωριού για την παροχή ιατρικών υπηρεσιών προς τους αθλουμένους,
* Ξεκίνησαν και οι δράσεις με κοινωνικό περιεχόμενο, όπως η πραγματοποίηση εθελοντικής αιμοδοσίας, με το «Χαμόγελο του Παιδιού» και το «Ζήσε Αθλητικά»

**Δήμος Αχαρνών:** Βεβαίως, ένα σημαντικό μερίδιο της προόδου αυτής πιστώνεται στον Δήμο Αχαρνών και στον Δήμαρχο Σπύρο Βρεττό, με τον οποίο υπάρχει άριστη συνεργασία. Διότι υπάρχει κοινή στόχευση για την αθλητική αναβάθμιση της περιοχής. Και όταν υπάρχει κοινός στόχος, τότε επιτυγχάνονται αξιοσημείωτα αποτελέσματα.

Κατόπιν αιτήματός μας, με απόφαση του Δημοτικού Συμβουλίου, παραχωρήθηκαν για 20 χρόνια στο Υφυπουργείο Αθλητισμού συνολικά 46,8 στρέμματα προκειμένου να επεκταθεί το Αθλητικό Κέντρο Ολυμπιακού Χωριού. Στις πρόσθετες αυτές εκτάσεις πρόκειται να δημιουργηθούν ήπιες υπαίθριες αθλητικές υποδομές ανάπτυξης του ερασιτεχνικού αθλητισμού (πίστα ανωμάλου δρόμου, ορεινής ποδηλασίας, χώροι πεζοπορίας κλπ).

**Υπουργείο Περιβάλλοντος και Ενέργειας:** Η επέκταση του Αθλητικού Κέντρου δεν σταματά εδώ. Με επιστολή προς το Υπουργείο Περιβάλλοντος & Ενέργειας αιτηθήκαμε την παραχώρηση του χώρου των εγκαταλελειμμένων γηπέδων στην περιοχή «Λεκάνες Αχαρνών», για αξιοποίηση με την δημιουργία υπαίθριων αθλητικών εγκαταστάσεων, μια έκταση, περίπου 22 στρεμμάτων. Σκοπός είναι η δημιουργία ευμενέστερων συνθηκών για την ανάπτυξη εναλλακτικών μορφών αθλητισμού, όπως το BMX, το παρκούρ και το skateboard, τα οποία εντάχθηκαν και στο πρόγραμμα των Ολυμπιακών Αγώνων, αλλά και η ανακατασκευή του υπάρχοντος γηπέδου ποδοσφαίρου. Και ευελπιστώ αγαπητέ φίλε Γιώργο, ότι θα ανταποκριθείτε και θα «αγκαλιάσετε» το όραμά μας.

Η παραχώρηση αυτής της έκτασης έχει ιδιαίτερη βαρύτητα. Διότι στην περίπτωση που επιτευχθεί, το Εθνικό Αθλητικό – Προπονητικό Κέντρο Ολυμπιακού Χωριού, από την εσωστρέφεια, θα έχει εξαπλωθεί άμεσα σε 160 στρέμματα συνολικά. Μία έκταση σημαντική ώστε να αποτελέσει υπερτοπικό σημείο αναφοράς για τον εναλλακτικό αθλητισμό, που ξέρω πόσο πολύ πιστεύεις και υπηρετείς και εσύ προσωπικά.

**Μοντελοδρόμιο:** Το όραμά μας περιλαμβάνει συνθήκες ανάπτυξης και των λιγότερο προβεβλημένων αθλημάτων. Ένα από αυτά είναι και ο αεραθλητισμός. Σε συνεργασία με την Ελληνική Αεραθλητική Ομοσπονδία προχωράμε στη δημιουργία μοντελοδρομίου. Η δομή αυτή θα φιλοξενεί πτήσεις αερομοντέλων συγκεκριμένων κατηγοριών, καθώς και διοργανώσεις, όπως το Πανελλήνιο Πρωτάθλημα Αερομοντελισμού. Δράσεις μεγάλης εμβέλειας δηλαδή, οι οποίες θα προβάλουν με τον καλύτερο δυνατό τρόπο το άθλημα στην κοινωνία και τη νέα γενιά.

**Διοικητήριο:** Η εύρυθμη λειτουργία του Νομικού Προσώπου, απαιτεί και σύγχρονες δομές. Σε συνεργασία με τις Τεχνικές μας Υπηρεσίες, έχει συνταχθεί προμελέτη ανέγερσης προκατασκευασμένου κτιρίου γραφειακών χώρων για τη στέγαση των υπηρεσιών της Διοίκησης του Αθλητικού Κέντρου. Ένα νέο ισόγειο κτίριο, συνολικού εμβαδού 500 τετραγωνικών μέτρων, με πρόβλεψη ενός επιπλέον ορόφου για δημιουργία ξενώνων αθλητών, με εκτιμώμενο κόστος 800 χιλιάδων ευρώ, το οποίο θα καλυφθεί από το νέο Εθνικό Πρόγραμμα Ανάπτυξης του Υφυπουργείου Αθλητισμού.

**Το όραμά μας** είναι να γίνει στο Ολυμπιακό Χωριό, ένα υπερσύγχρονο Αθλητικό Κέντρο, με τις πρόσθετες εδαφικές εκτάσεις και να:

* αποτελεί πόλος αθλητικών δραστηριοτήτων υπερτοπικού χαρακτήρα,
* αναδειχθεί σε κοιτίδα εναλλακτικού αθλητισμού και
* τιμά την μεγάλη του αθλητική κληρονομιά,
* πάντα σε αγαστή συνεργασία με τη Δημοτική Αρχή, τους αθλητικούς φορείς και την αθλητική οικογένεια της περιοχής και της χώρας μας γενικότερα.

Φίλες και φίλοι, δεν νοείται να μιλάμε για αθλητική μεταρρύθμιση και να μην έχει αξιοποιηθεί ένα από τα μεγαλύτερα σύμβολα των Ολυμπιακών μας Αγώνων, ένα σημείο αναφοράς του ελληνικού μας αθλητισμού. Αντιμετωπίζουμε το Ολυμπιακό Χωριό με τον σεβασμό που του αρμόζει, έχουμε όραμα για την επιστροφή της παλιάς του αίγλης και θα πετύχουμε όλοι μαζί την καθιέρωσή του ως αθλητικός πόλος έλξης για τη χώρα μας, όπως αρμόζει στην ιστορία του.

Συνεχίζουμε να δουλεύουμε για τη σωστή αξιοποίηση μιας ακόμα Ολυμπιακής Εγκατάστασης. Με όραμα και πραγματική αγάπη στον αθλητισμό και στις μεγάλες ανάγκες για σύγχρονες, ασφαλείς εγκαταστάσεις».